Diari Oficial de la Generalitat Valenciana


Sumari del DOGV 4744, del 03-05-2004 (2004/4214)

ORDE de 26 d'abril de 2004, de la Conselleria d'Agricultura, Pesca i Alimentació, per la qual s'establix la normativa per a la concessió d'ajudes a determinades superfícies de fruits de corfa i de garrofes per a l'any 2004.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4744

Data del DOGV
:   03-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4214


Data del document
:   26-04-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * fruit de corfa
    * ajuda a l'agricultura

ORDE de 26 d'abril de 2004, de la Conselleria d'Agricultura, Pesca i Alimentació, per la qual s'establix la normativa per a la concessió d'ajudes a determinades superfícies de fruits de corfa i de garrofes per a l'any 2004. [2004/X4214]
  
El títol IV del Reglament (CE) núm. 1782/2003 del Consell, de 29 de setembre, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, preveu ajudes a determinades superfícies de fruits de corfa, que abracen ametles, avellanes, nous, pistatxos i garrofes.
  
El Reglament núm. 2237/2003 de la Comissió, de 23 de desembre establix normes detallades d'aplicació de determinats règims d'ajuda previstos en el Reglament (CE) núm. 1782/2003.
  
El Ministeri d'Agricultura, Pesca i Alimentació ha establit mitjançant l'Orde APA/717/2004, de 17 de març, la normativa de caràcter general per a la concessió de les ajudes mencionades a l'empara del que disposa l'article 149.1.13 de la Constitució.
  
Esta norma bàsica ha de ser complementada per al nostre àmbit territorial per una Orde de la Conselleria d'Agricultura, Pesca i Alimentació, que detalle els requisits i la documentació necessària per a tindre accés a l'ajuda.
  
Així mateix, es considera convenient suplementar el finançament comunitari i nacional amb una ajuda autonòmica a fi que els agricultors puguen rebre un import de 241,5 euros per hectàrea.
  
Per això, a proposta de la Direcció General de Producció i Comercialització Agrària, fent ús de les atribucions conferides per l'article 35 de la Llei de Govern Valencià,
  
ORDENE
  
Article 1. Objecte
  
La present Orde té per objecte establir l'aportació de la Comunitat Valenciana a l'ajuda nacional prevista en l'article 87 del Reglament (CE) núm. 1782/2003, del Consell, de 29 de setembre pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors. Així mateix mitjançant la present Orde es regula el procediment per a la concessió d'ajudes per superfície per a l'any 2004 a plantacions d'ametler, avellaner, noguer, pistatxo i garrofera, en aplicació del mencionat Reglament. Esta normativa ha sigut concretada a nivell nacional pel Ministeri d'Agricultura, Pesca i Alimentació mitjançant l'Orde APA/717/2004, de 17 de març.
  
Article 2. Beneficiaris
  
1. Els titulars de superfícies situades a la Comunitat Valenciana corresponents a les plantacions referides en l'article 1 tindran dret a les ajudes regulades per la present Orde, sempre que reunisquen els requisits establits en l'article 3 en el moment de realitzar la sol·licitud i durant la resta de la campanya.
  
2. Les ajudes se sol·licitaran i abonaran a través de les Organitzacions de Productors reconegudes per a estos productes en què estiguen integrats els titulars de les superfícies.
  
Article 3. Requisits
  
Els requisits per a rebre l'ajuda són els previstos en l'article 3 de l'Orde APA/717/2004, de 17 de març.
  
En l'àmbit territorial de la Comunitat Valenciana es podran incloure aquelles superfícies que, complint la densitat mínima establida per espècie, tinguen un nombre d'arbres d'una espècie no contemplada entre els cultius establits en l'article 1 que no siga superior al deu per cent de la densitat mínima per espècie establida en l'article 3 de l'Orde mencionada en el paràgraf anterior.
  
Article 4. Quantia i finançament de les ajudes
  
1. Es concedirà una ajuda comunitària general de 241,50 euros per hectàrea a les plantacions dels productes previstos en l'article 1. Complementàriament, a les plantacions d'avellaner se'ls assignarà una ajuda comunitària addicional de 105 euros per hectàrea, per lo qual l'ajuda s'eleva a 345,50 euros per hectàrea.
  
2. En el cas que l'import obtingut multiplicant les superfícies per a les quals se sol·licita ajuda per les ajudes unitàries a les quals es referix l'apartat 1 supera l'import global contemplat en l'article 84 del Reglament (CE) núm. 1782/2003, s'aplicarà un coeficient corrector a l'ajuda general per a evitar la superació de l'import global.
  
3. En el cas que es necessite l'aplicació del coeficient corrector a què es referix l'apartat 2, es concedirà una ajuda nacional per part del Ministeri d'Agricultura, Pesca i Alimentació i la Conselleria d'Agricultura, Pesca i Alimentació.
  
3.1. L'aportació del Ministeri d'Agricultura, Pesca i Alimentació serà la meitat de la diferència entre l'import unitari de l'ajuda general que es referix l'apartat 1 i l'ajuda resultant de l'aplicació del coeficient corrector que es referix l'apartat 2. Esta ajuda tindrà com a límit la quantitat de 60,375 euros per hectàrea.
  
3.2. La Conselleria d'Agricultura, Pesca i Alimentació sufragarà una ajuda per hectàrea que, sumada a la aportació del Ministeri d'Agricultura, Pesca i Alimentació, no podrà sobrepassar la quantitat de 120,75 euros per hectàrea. Esta ajuda tindrà com a límit la quantitat de 60,375 euros per hectàrea i any si bé es veurà reduïda de forma lineal en el cas que l'assignació pressupostària no siga suficient.
  
4. L'import de l'ajuda a atorgar per la Conselleria d'Agricultura, Pesca i Alimentació l'any 2004 s'estima en un import màxim de 3.100.000 euros a càrrec de la línia T4730, programa 714.50, secció 12, capítol 4.
  
5. La Conselleria d'Agricultura, Pesca i Alimentació, com a organisme pagador de les ajudes del FEOGA-Garantia en la Comunitat Valenciana, procedirà, una vegada rebuts els fons comunitaris del FEOGA-Garantia, a abonar conjuntament la totalitat de l'ajuda.
  
Article 5. Sol·licituds
  
Les Organitzacions de Productors presentaran les seues sol·licituds davant del director general de Producció i Comercialització Agrària segons model establit en l'annex 1. El termini de presentació de sol·licituds finalitza el 15 de maig de 2004. Les sol·licituds hauran d'acompanyar-se de la documentació següent:
  
- A) Certificat acompanyat d'una relació de parcel·les i de les seues superfícies per les quals se sol·licita ajuda, on s'especifique que es complixen els objectius fixats en l'article 3, així com el nombre d'arbres de cada espècie i per parcel·la, segons model de l'annex 2. Les parcel·les hauran d'estar referenciades al cadastre de rústica disponible el 31 de desembre de 2003 i per a l'ajuda es considerarà com a màxim la superfície establida en el dit cadastre.
  
- B) Certificat de l'Organització de Productors que els socis relacionats amb cognoms, nom i NIF per als quals se sol·licita l'ajuda estan integrats en la seua organització i han realitzat, si és procedent, l'entrega de la collita, segons model de l'annex 3.
  
- C) Relació d'altes i baixes respecte a l'últim certificat presentat per l'Organització de Productors segons model de l'annex 4.
  
- D) Fotocòpia del Codi d'Identificació Fiscal (CIF) de l'Organització de Productors.
  
- E) Manteniment de tercers segons model de la Conselleria d'Agricultura, Pesca i Alimentació.
  
- F) Certificat que l'organització de productors reconeguda està al corrent dels pagaments davant de la Seguretat Social.
  
- G) Certificat que l'organització de productors reconeguda està al corrent dels pagaments de l'Agència Tributària.
  
- H) Fitxer ?parcel·les.txt- que s'ajusta a la descripció que serà facilitada per la Conselleria d'Agricultura, Pesca i Alimentació.
  
Article 6. Gestió
  
1. La recepció de sol·licituds, tramitació, resolució i pagament de l'ajuda correspondrà al director general de Producció i Comercialització Agrària de la Conselleria d'Agricultura, Pesca i Alimentació.
  
2. Les Organitzacions de Productors, com a compensació pels serveis prestats als seus membres, podran efectuar una deducció de l'import de les ajudes que acorde la seua Assemblea General, amb un màxim del dos per cent de l'ajuda comunitària realment percebuda, sense que puga descomptar-se cap quantitat de la part finançada a càrrec dels pressupostos generals de l'estat ni a càrrec de fons provinents de la Generalitat Valenciana.
  
3. Les Organitzacions de Productors abonaran als associats l'ajuda dins del termini de 30 dies des de la seua recepció.
  
4. La inclusió de les superfícies certificades en una sol·licitud d'ajuda porta implícit que el soci atorga a l'Organització de Productors la representació relativa a la gestió i realització dels controls necessaris per al pagament d'estes ajudes.
  
5. Es realitzarà una inspecció in situ d'almenys un cinc per cent de la superfície certificada per cada organització de productors mitjançant mostreig entre les parcel·les que tinguen una superfície menor de cinquanta hectàrees i en la totalitat de les parcel·les amb una superfície igual o major de cinquanta hectàrees.
  
6. Per a les superfícies considerades es realitzaran les oportunes comprovacions amb la base de dades del cadastre de rústica.
  
7. El termini màxim per a la resolució i notificació serà de sis mesos, comptats a partir de l'endemà de la data en què finalitze el termini de presentació de sol·licituds. Transcorregut el termini sense haver notificat resolució expressa, els interessats podran entendre desestimada la seua sol·licitud d'ajuda per silenci administratiu.
  
DISPOSICIONS FINALS
  
Primera
  
Es faculta el director general de Producció i Comercialització Agrària perquè dicte les disposicions necessàries per al desenrotllament i aplicació d'esta orde.
  
Segona
  
La present disposició entrarà en vigor l'endemà de la publicació en el Diari Oficial de la Generalitat Valenciana.
  
València, 26 d'abril de 2004
  
La consellera d'Agricultura, Pesca i Alimentació,
  
GEMA AMOR PÉREZ
  
ANNEX I
  
SOL·LICITUD D'AJUDA
  
El/la senyor/a ... amb DNI ... com a president/a de l'Organització de Productors ... amb domicili social a ... C/ ... Telèfon ... i fax ...
  
CERTIFICA
  
1. Que l'Organització de Productors a qui representa està reconeguda mitjançant Orde de ...
  
2. Que totes les parcel·les relacionades en l'annex 2 per les quals se sol·licita ajuda complixen amb els requisits establits en l'article 3 de l'Orde APA/717/2004 i representen una superfície de ... hectàrees distribuïdes per espècies:
  
3. Que els ... socis per als quals se sol·licita l'ajuda que figuren en l'annex 3 estan integrats en esta organització i han realitzat, si és procedent, l'entrega de la collita.
  
4. Que d'acord amb allò que s'ha establit per a les sol·licituds de l'ajuda a l'anualitat 2004, s'aporten les proves següents referides a l'anualitat:
  
a) Fotocòpia del Codi d'Identificació Fiscal (CIF) de l'Organització de Productors.
  
b) Relació d'altes i baixes respecte a l'últim certificat segons model de l'annex 4.
  
c) Manteniment de tercers segons model de la Conselleria d'Agricultura, Pesca i Alimentació.
  
d) Certificat que l'organització de productors reconeguda està al corrent dels pagaments de la Seguretat Social.
  
e) Certificat que l'organització de productors reconeguda està al corrent dels pagaments de l'Agència Tributària.
  
f) Fitxer ?parcel·les.txt- que s'ajusta a la descripció que serà facilitada per la Conselleria d'Agricultura, Pesca i Alimentació.
  
Atés que es complixen els requisits exigits per la legislació vigent:
  
SOL·LICITA
  
Que previs els tràmits necessaris li siga concedida a esta organització l'ajuda establida en l'Orde de 26 d'abril de 2004 de la Conselleria d'Agricultura, Pesca i Alimentació, que per al total d ... hectàrees certificades ascendix a un import d ...
  
Firmat
  
\_\_\_\_\_\_\_\_\_\_\_\_, \_\_\_ d \_\_\_\_\_\_\_\_\_\_ de 2004
  
DIRECTOR GENERAL DE PRODUCCIÓ I COMERCIALITZACIÓ AGRÀRIA
  
CONSELLERIA D'AGRICULTURA, PESCA I ALIMENTACIÓ. GENERALITAT VALENCIANA